SL Uradni list Evropske unije C 77/6

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2010/C 77/05

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

ENOTNI DOKUMENT

UREDBA SVETA (ES) št. 510/2006

„SEGGIANO“

ES št.: IT-PDO-0005-0561-30.10.2006

ZGO ( ) ZOP ( X )

1. Ime:

„Seggiano“

2. Država članica ali tretja država:

Italija

3. Opis kmetijskega proizvoda ali živila:

3.1 Vrsta proizvoda:

Skupina 1.5. Olja in masti (maslo, margarina, olje itd.)

3.2 Opis proizvoda, za katerega se uporablja ime iz točke 1:

Ekstra deviško oljčno olje „Seggiano“ se pridobiva izključno iz oljčnih nasadov, v katerih je najmanj 85 % rastlin kultivarja „Olivastra Seggianese“ z naslednjimi kemijsko-fizikalnimi in organoleptičnimi lastnostmi:

največja kislost, izražena kot delež oleinske kisline v teži: ne presega 0,50 %;

največja vsebnost peroksida: 12;

K232: največ 2,20;

K270: največ 0,20;

skupna vsebnost polifenolov: več kot 200 delov na milijon;

skupna vsebnost tokoferolov: enaka ali večja od 100 delov na milijon;

delež nenasičenih maščobnih kislin: enak ali večji od 78 %;

barva: od zelene z rumenimi odtenki do zlate;

vonj: svež, izrazit sadežni vonj po oljki, s travnatimi notami artičoke in sekundarno aromo belega sadja;

okus: jasen, čist, s travnatimi notami, ki podkrepijo olfaktorne note, z dobro usklajenima grenkostjo in pikantnostjo;

mediana lastnosti „sadežno“: je večja od 2.

3.3 Surovine (samo za predelane proizvode):

—

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Pridelava oljk in postopki mletja oljk za pridobivanje ekstra deviškega oljčnega olja „Seggiano“ morajo potekati izključno na geografskem območju proizvodnje.

3.6 Posebna pravila za rezanje, ribanje, pakiranje itd.:

Ekstra deviško oljčno olje „Seggiano“ je treba pakirati znotraj geografskega območja proizvodnje, s čimer se prepreči, da bi prevoz olja v neustekleničenem stanju povzročil poslabšanje ali izgubo njegovih posebnih značilnosti.

Splošno znano je, da je glavni vzrok za poslabšanje deviškega oljčnega olja kisik oziroma na splošno izpostavljenost zraku, zato so določena natančna navodila glede shranjevanja olja, v katerih sta prepovedana pretakanje in prevoz, ki bi neizogibno vključevala zračenje in posledično oksidacijo olja.

3.7 Posebna pravila za označevanje:

Etiketa mora obvezno vključevati naslednje navedbe: ime zaščitene označbe porekla „Seggiano“, navedbo „ZOP“ ali „Zaščitena označba porekla“ ter logotip, na katerem je stilizirana oliva, obdana s krožnim lokom, ki ga obdaja še en koncentričen krog, odprti del katerega zapolnjuje napis „Seggiano D.O.P.“.

4. Jedrnata opredelitev geografskega območja:

Območje proizvodnje ekstra deviškega oljčnega olja „Seggiano“ obsega naslednje občine v pokrajini Grossetto: Arcidosso, Castel del Piano, Cinigiano, Roccalbegna, Santa Fiora, Seggiano, Semproniano in del občine Castell’Azzara. Del občine Castel'Azzara, ki je vključen v proizvodno območje, jasno omejujejo reka Fiora ter pokrajinski cesti št. 4 in 34.

5. Povezava z geografskim območjem:

5.1 Posebnost geografskega območja:

Geografsko območje proizvodnje ekstra deviškega oljčnega olja „Seggiano“ leži v jugozahodnem delu Monte Amiata (1 738 mnv), gore vulkanskega izvora v južni Toskani. Ta obrobni del gorskega masiva je neobičajen zaradi večje prisotnosti trdih kamnin, ki jih na drugih pobočjih vulkana ni ali se pojavljajo v zelo omejenih količinah. Takšna kamninska sestava izvira iz dveh nižjih vzpetin v bližini, Monte Labbro (1 193 mnv) in Monte Civitella (1 107 mnv). Geološke značilnosti tega geografskega območja določa vulkanski masiv Monte Amiata, ki se je oblikoval v poznem pliocenu in kvartarju na območju, za katerega je značilna podlaga iz usedlinskih plasti. Na podnebne značilnosti geografskega območja vplivata tako bližina gore Monte Amiata kot bližina Tirenskega morja, povprečna letna temperatura niha med 12,3 °C v višjih legah, merjena na vremenski postaji Santa Fiora, in 13,4 °C v nižinah, merjena na vremenski postaji Manciano. Podnebje je vlažno, s povprečnimi letnimi padavinami nad 1 000 mm in snežnimi padavinami, ki po posameznih letih nihajo v intenzivnosti in pogostosti, vendar zaradi izpostavljenosti pobočja nikoli niso dolgotrajne.

5.2 Posebnost proizvoda:

Ekstra deviško oljčno olje „Seggiano“ je nežno olje, pri katerem je mogoče takoj zaznati svež sadežni vonj po oljkah s travnatimi notami artičok in sekundarno aromo belega sadja. To olje ima še nekatere druge značilne in stalne posebnosti, ki še bolj kot organoleptične poudarjajo njegove prehranske lastnosti, zlasti njegov antioksidacijski učinek (t.i. stranske sestavine, ki predstavljajo približno 2 % celotne sestave). Delež polifenolov je do 450 mg na liter, nenasičene maščobne kisline (okrog 83–84 %) pa prevladujejo nad nasičenimi.

Olje, proizvedeno na območju ZOP Seggiano, ki izhaja iz varietet rastline „Olivastra Seggianese“, ima višjo vsebnost nenasičenih maščobnih kislin (palmitoleinska, oleinska, linolna, linolenska in eikozanojska kislina) ter stearinske kisline v primerjavi z ostalimi olji, ki se proizvajajo v drugih delih pokrajine.

5.3 Vzročna zveza med geografskim območjem in kakovostjo ali značilnostmi proizvoda (za ZOP) ali posebno kakovostjo, slovesom ali drugo značilnostjo proizvoda (za ZGO):

Kemijske, fizikalne in organoleptične lastnosti ekstra deviškega oljčnega olja „Seggiano“ so močno vezane na tesno razmerje med kultivarjem in ozemljem. Neposredni vpliv hladnega podnebja na Monte Amiata in zgodovinska prisotnost oljčnih nasadov v visokogorju sta omogočila vzpostavitev in ohranitev kultivarja „Olivastra Seggianese“ na tem območju.

Oljka je rastlina, ki bistveno zaznamuje to območje in uveljavitev te kulture na tej strani gorskega masiva je posledica blagega podnebja, blagodejnega vpliva morja ter močnejšega sončnega obsevanja, pa tudi dejavnosti ljudi, ki so v teh dolinah dobesedno zgradili kmetijska zemljišča, tako da so razgibane dele izravnali s terasami in teren po potrebi popravili z ročnim rigolanjem. Na tem območju se je v teku stoletij uveljavil lokalni kultivar, poimenovan „Olivastra Seggianese“, za katerega je značilna odlična odpornost na mraz. Ta lastnost ni le preprosta biološka posebnost, temveč značilnost, s katero je ta rastlina povezana z lokalnim ozemljem. Uveljavitev tega genotipa je rezultat večstoletnega procesa, v katerem je postal edini, ki je uspel kljubovati hudim zmrzalim ter močnemu zimskemu in pomladnemu sneženju, ki se je pojavljalo v preteklosti. Kultivar se je razvil prav na tem ozemlju in predstavlja skoraj vso njegovo oljkarsko dediščino.

Poleg tega zgodovinski dokumenti iz leta 1550 dokazujejo, kako velik vpliv je imela oljka na lokalno gospodarstvo, in razkrivajo, da so bile predpisane kazni za ruvanje ali sekanje oljk. Zaradi dobrih možnosti za trženje proizvoda so v 18. stoletju vse hitreje nastajali novi nasadi oljk, dokumenti in pričevanja iz tega obdobja pa opisujejo spreminjanje in preobrazbo zemljišč.

Sklic na objavo specifikacije:

Celotno besedilo proizvodne specifikacije je na voljo na spletni strani:

— s povezavo http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg ali

— neposredno na domači strani ministrstva (http://www.politicheagricole.it), kjer izberete „Prodotti di Qualità“ (na levi strani) in nato „Disciplinari di Produzione all’esame dell’UE [regolamento (CE) n. 510/2006]“.

(1) UL L 93, 31.3.2006, str. 12.